Document ID: 32006R0492

32006R0492
L 089/6
SLUŽBENI LIST EUROPSKE UNIJE
27.03.2006.
UREDBA KOMISIJE (EZ) br. 492/2006
od 27. ožujka 2006.
o privremenom i stalnom odobrenju određenih dodataka hrani za životinje
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 70/524/EEZ od 23. studenoga 1970. o dodacima hrani za životinje (1), a posebno njezin članak 3., članak 9.d stavak 1. i članak 9.e stavak 1.,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje koji se koriste u hranidbi životinja (2), a posebno njezin članak 25.,
budući da:
(1)
Uredbom (EZ) br. 1831/2003 predviđa se odobravanje dodataka za upotrebu u hranidbi životinja.
(2)
Člankom 25. Uredbe (EZ) br. 1831/2003 utvrđuju se prijelazne mjere za zahtjeve za odobrenja dodataka hrani za životinje podnesene u skladu s Direktivom 70/524/EEZ prije datuma primjene Uredbe (EZ) br. 1831/2003.
(3)
Zahtjevi za odobrenja dodataka navedenih u Prilozima ovoj Uredbi su podneseni prije datuma primjene Uredbe (EZ) br. 1831/2003.
(4)
Početne primjedbe na te zahtjeve su, kako je to predviđeno člankom 4. stavkom 4. Direktive 70/524/EEZ, proslijeđene Komisiji prije datuma primjene Uredbe (EZ) br. 1831/2003. Ti se zahtjevi stoga i dalje trebaju razmatrati u skladu s člankom 4. Direktive 70/524/EEZ.
(5)
Dostavljeni su podaci u prilog zahtjevu za odobrenje upotrebe pripravka enzima endo-1,3(4)-beta glukanaze dobivenog od Aspergillus aculeatus (CBS 589.94) i endo-1,4-beta-ksilanaze dobivenog od Aspergillus oryzae (DSM 10287) za tovne piliće i prasad. Dana 20. srpnja 2005. je Europska agencija za sigurnost hrane (EFSA) usvojila mišljenje o upotrebi ovog pripravka u kojem se zaključuje da isti ne predstavlja rizik za potrošača, korisnika, tu kategoriju životinja ili za okoliš. Procjena pokazuje da su zadovoljeni uvjeti utvrđeni člankom 9.e stavkom 1. Direktive 70/524/EEZ za odobrenje navedenog pripravka u te svrhe. U skladu s time trebalo bi odobriti upotrebu navedenog pripravka enzima na četiri godine, kako je to navedeno u Prilogu I.
(6)
Upotreba pripravka mikroorganizma Saccharomyces cerevisiae (MUCL 39885) je prvi put privremeno odobrena za tovna goveda Uredbom Komisije (EZ) br. 1411/1999 (3). Dostavljeni su novi podaci u prilog zahtjevu za odobrenje tog pripravka mikroorganizma bez vremenskog ograničenja. Procjena pokazuje da su za takvo odobrenje zadovoljeni uvjeti utvrđeni člankom 3.a Direktive 70/524/EEZ. U skladu s time trebalo bi odobriti upotrebu navedenog pripravka mikroorganizma bez vremenskog ograničenja, kako je to navedeno u Prilogu II.
(7)
Upotreba pripravka mikroorganizma Lactobacillus farciminis (CNCM MA 67/4R) je prvi put privremeno odobrena za prasad Uredbom Komisije (EZ) br. 1411/1999. Dostavljeni su novi podaci u prilog zahtjevu za odobrenje tog pripravka mikroorganizma bez vremenskog ograničenja. Procjena pokazuje da su za takvo odobrenje zadovoljeni uvjeti utvrđeni člankom 3.a Direktive 70/524/EEZ. U skladu s time trebalo bi odobriti upotrebu navedenog pripravka mikroorganizma bez vremenskog ograničenja, kako je to navedeno u Prilogu II.
(8)
Dostavljeni su podaci u prilog zahtjevu za odobrenje upotrebe bez vremenskog ograničenja tvari „kalij diformat” kao dodatka hrani za životinje u kategoriji „Konzervansi” za sve vrste životinja. Komisija je od EFSA-e zatražila mišljenje o udjelotvornosti i sigurnosti za ljude, životinje i okoliš. EFSA je 8. prosinca 2004. dala povoljno mišljenje u vezi sa sigurnošću i djelotvonošću kalij diformata za sve vrste životinja. Procjena kalij diformata pokazuje da su zadovoljeni svi relevantni uvjeti utvrđeni člankom 3.a Direktive 70/524/EEZ za zatraženo odobrenje. U skladu s time trebalo bi odobriti upotrebu navedene tvari kao konzervansa bez vremenskog ograničenja, kako je to navedeno u Prilogu III.
(9)
Procjena tih zahtjeva pokazuje da su potrebni određene postupci za zaštitu radnika od izlaganja dodacima navedenim u Prilozima. Takva bi se zaštita trebala osigurati primjenom Direktive Vijeća 89/391/EEZ od 12. lipnja 1989. o uvođenju mjera za poticanje poboljšanja sigurnosti i zdravlja radnika na radu (4).
(10)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Pripravak iz grupe „Enzimi”, kako je to navedeno u Prilogu I. se odobrava privremeno na četiri godine kao dodatak u hranidbi životinja pod uvjetima navedenim u tom Prilogu.
Članak 2.
Pripravci iz grupe „Mikroorganizmi”, kako je to navedeno u Prilogu II., se odobravaju bez vremenskog ograničenja kao dodaci u hranidbi životinja pod uvjetima navedenim u tom Prilogu.
Članak 3.
Tvar iz grupe „Konzervansi”, kako je to navedeno u Prilogu III., odobrava se bez vremenskog ograničenja kao dodatak u hranidbi životinja pod uvjetima navedenim u tom Prilogu.
Članak 4.
Ova Uredba stupa na snagu 20. dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 27. ožujka 2006.

Labels: 0
17
16
6